Wedvlugduif haal rekordbedrag van R29,2 miljoenFoto: Jimmy Kets via Pipa ŉ Tweejarige wedvlugduif is op ŉ veiling vir ŉ rekordbedrag van €1,6 miljoen (sowat R29,2 miljoen) verkoop. Die veiling het Sondag tot ŉ einde gekom vir die tweejarige Belgiese wedvlugduif, genaamd New Kim. Aanbiedings het die afgelope week €1,32 miljoen gehaal wat reeds die vorige rekordbedrag verbygesteek het van €1 252 000 vir nog ŉ Belgiese wedvlugduif, Armando, in Maart 2019. Die bieërs het Sondag in 30 minute al hoe meer aangebied vir New Kim. “Hierdie rekordbedrae is ongelooflik, want dit is ŉ wyfie. Armando was ŉ mannetjie,” het Nikolaas Gyselbrecht, uitvoerende hoof van Pipa, die aanlyn afslaers wat die veiling hanteer het, gesê. “Mannetjies is gewoonlik meer werd as ŉ wyfie.” New Kim is twee jaar oud en het slegs in 2018 aan ŉ wedvlug deelgeneem. Sy het met die prys weggestap en is op vroeë aftrede geplaas. Duiwe kan tot gewoonlik 10-jarige ouderdom broei en New Kim het dus waarskynlik nog ŉ paar jaar van kuikens wat voorlê. Aanbiedings vir New Kim het op 2 November op €200 begin en binne minder as 90 minute tot €1,31 miljoen gestyg met ŉ bod van ŉ Suid-Afrikaanse groep. Twee welgestelde Chinese entoesiaste het Sondag om die bod gewedywer. New Kim se besonderhede op die Pipa-webwerf